เกษตรกรยโสธรทำเกษตรผสมผสาน ยึดความพอเพียงสู้โควิด-19
สำนักงานประชาสัมพันธ์จังหวัดยโสธร และทีมงานจากสำนักงานเกษตรและสหกรณ์การเกษตรจังหวัดยโสธร  ลงพื้นที่บ้านโนนใหญ่ ตำบลห้วยแก้ง อำเภอกุดชุม จังหวัดยโสธร ไปลุยทุ่ง เก็บดอกข่า หาปลา ท้าลมแดดที่ชายทุ่ง ในพื้นที่ 5 ไร่ ของนายพันทิพย์  กาลจักร ผู้ช่วยผู้ใหญ่บ้านโนนใหญ่ และคู่ชีวิตนางบุญยิ่ง กาลจักร ที่หันมาทำเกษตรอินทรีย์เมื่อ 4 ปีที่แล้ว ด้วยภาระค่าใช้จ่ายที่ชักหน้าไม่ถึงหลัง จึงต้องลดค่าใช้จ่ายและหันมาศึกษาและเรียนรู้การทำเกษตรอินทรีย์อย่างจริงจัง และการปลูกพืชที่หลากหลาย ทั้งไม้ยืนต้น พืชผักสวนครัวที่เก็บขายได้ตลอดทั้งปี เช่น ข่า ตะไคร้ พริก มะเขือ กล้วย หน่อไม้  เป็นต้น โดยเฉพาะอย่างยิ่งต้นข่า ที่เป็นที่นิยมของชาวอีสาน ขายได้ทั้งดอกข่า ต้นอ่อนและหน่อข่า ที่ยิ่งเก็บยิ่งแตกหน่อ อีกทั้งปรับตัวในยุคโซเชียล นำผลผลิตที่มีมาแปรรูปเป็นอาหารอีสานพื้นบ้าน ทั้งลาบปลา แกงปลา แกงหน่อไม้ ให้ลูกสาวโพสต์ผ่านสื่อโซเชียล  สร้างรายได้เป็นอย่างดี ทำให้ปัจจุบันครอบครัว พออยู่ พอกิน แม้เจอสถานการณ์โควิด-19 ก็มีมั่นคงทางอาหาร ด้วยการปลูกทุกอย่างที่กิน กินทุกอย่างที่ปลูก เหลือก็แบ่งปัน แบ่งขาย มีรายได้และพึ่งพาตนเองอย่างยั่งยืนต่อไป